কৃতি ভারতী

কৃতি ভারতী (জন্ম: ১৯ আগস্ট, ১৯৮৭) একজন ভারতীয় পুনর্বাসন মনোবিজ্ঞানী এবং শিশু অধিকার কর্মী।  ভারতী ভারতের প্রথম বাল্যবিবাহ বাতিলকারী হিসেবে সংবাদ শিরোনামে এসেছিলেন।  তিনি সারথী ট্রাস্টের প্রতিষ্ঠাতা এবং পরিচালক। এই ট্রাস্ট একটি অলাভজনক সংস্থা যা বাল্যবিবাহের শিকারদের উদ্ধার করে এবং তাদের পুনর্বাসন ও সামাজিক নিরাপত্তা নিশ্চিত করে।  ভারতীর দল ৪১টিরও বেশি বাল্যবিবাহ বাতিল করেছে এবং ১,৪০০টিরও বেশি বাল্যবিবাহ রোধ করেছে। 

 শৈশব 

কৃতির জন্ম ১৯ আগস্ট, ১৯৮৭ সালে রাজস্থানের যোধপুরে । তার বাবা তার মা ইন্দু চোপড়াকে  গর্ভবতী অবস্থায় ত্যাগ করে চলে যান। রক্ষণশীল সমাজে এই ঘাটনাকে অপমানজনক বলে মনে করা হত এবং আত্মীয়স্বজনরা তাকে গর্ভপাত করাতে অথবা আবার বিয়ে করতে দাবি জানাতেন। সামাজিক চাপ সত্ত্বেও কৃতির মা একাই নিজ সন্তানকে বড় করেন।  তার মা গর্ভাবস্থায় চিকিৎসাগত জটিলতায় ভুগছিলেন এবং ভারতীর জন্ম গর্ভধারণের সাত মাস পরই হয়েছিল। 

ছোটবেলায় আত্মীয়স্বজনরা কৃতিকে অভিশপ্ত মনে করে শারীরিক ও মানসিকভাবে নির্যাতন করত। একজন আত্মীয় ১০ বছর বয়সে তাকে বিষ খাইয়ে মারার চেষ্টা করেন। কৃতি প্রাণে বেঁচে গেলেও শয্যাশায়ী এবং পক্ষাঘাতগ্রস্ত হয়ে পড়েন। তিনি বিভিন্ন হাসপাতাল থেকে একাধিক চিকিৎসার মধ্য দিয়ে গেছেন। দুই বছর পর তিনি সুস্থ হয়ে ওঠেন। কৃতির মতে রেইকি থেরাপির মাধ্যমে তিনি আরোগ্য লাভ করেছেন। 

সুস্থ হওয়ার পর, তিনি বর্ণ, ধর্ম এবং আত্মীয়স্বজন থেকে নিজেকে মুক্ত করার প্রয়াসে তার পদবি পরিবর্তন করে "ভারতী" (ভারতের কন্যা) রাখেন। 

 শিক্ষা 

পক্ষাঘাতের কারণে কৃতি চতুর্থ শ্রেণী শেষ করতে পারেননি। সুস্থ হওয়ার পর তাকে দশম শ্রেণীতে উন্নীত করা হয়।

পরে কৃতি যোধপুরের জয় নারায়ণ ব্যাস বিশ্ববিদ্যালয় থেকে মনোবিজ্ঞানে ডক্টরেট ডিগ্রি অর্জন করেন। 

 এনজিও 

কলেজে থাকাকালীন কৃতি একাধিক এনজিওর সঙ্গে যুক্ত হন এবং একই সাথে কাউন্সেলিং শুরু করেন। তার প্রথম রোগী ছিল ৯ বছর বয়সী এক ধর্ষিতা। কৃতি ভেবেছিলেন যে কাউন্সেলিং এর মাধ্যমে সাময়িক স্বস্তি শেষ পর্যন্ত অর্থহীন। এই ঘটনা তাকে অধিকার আন্দোলন বিষয়ে উৎসাহিত করে। 

এনজিওগুলির সঙ্গে কৃতি শিশুশ্রম, দারিদ্র্য এবং বাল্যবিবাহের শিকার বেশ কয়েকজন পথশিশুর সাথে কাজ করতে সক্ষম হন। মাস সাতেক পর, তিনি লক্ষ্য করেন যে গৃহহীন শিশুদের মধ্যে একটি গুরুত্বপূর্ণ সমস্যা হলো বাল্যবিবাহ। ভারতে বাল্যবিবাহ অবৈধ বলে বিবেচিত হলেও, বিশেষ করে গ্রামীণ এলাকায় এর প্রচলন রয়েছে।  ভারতীর জন্মস্থান, রাজস্থান, বিশ্বের বাল্যবিবাহের কেন্দ্রস্থল হিসেবে বিবেচিত হতো।

২০০৯ সালে ইউনিসেফের একটি প্রতিবেদন, যার শিরোনাম ছিল "বিশ্বের শিশুদের অবস্থা", দাবী করে যে বিশ্বের ৪০ শতাংশ বাল্যবিবাহ ভারতে ঘটে। প্রতিবেদনে আরও বলা হয়েছে যে গ্রামীণ এলাকায় জরিপ করা ৫৬ শতাংশ নারীর ১৮ বছর বয়সের আগে বিবাহ হয়েছে। 

 সারথী ট্রাস্ট 

এনজিওর সাথে কাজ করার সময় কৃতি লক্ষ্য করেন যে তারা কেবল মাত্র সচেতনতা গড়ে তোলে। তিনি বিশ্বাস করতেন যে এই কাজ অপরিহার্য হলেও তা কেবল উপর উপর সমস্যার সমাধান করছে। ২০১১ সালে, এনজিওতে শিশুদের সাথে তার অভিজ্ঞতার দ্বারা অনুপ্রাণিত হয়ে, তিনি সারথী ট্রাস্ট প্রতিষ্ঠা করেন। এই ট্রাস্ট তৃণমূল পর্যায়ে কাজ করে এবং উদ্ধারের পর বাল্যবিবাহের শিকারদের পুনর্বাসন ও কল্যাণ নিশ্চিত করে।  সংস্থাটি পরবর্তীতে ক্ষতিগ্রস্তদের স্বাধীনতা নিশ্চিত করার জন্য শিক্ষা, বৃত্তিমূলক প্রশিক্ষণ এবং কর্মসংস্থানের সুযোগ প্রদান করে। 

২০১২ সালে, কৃতি তার প্রথম মামলা, লক্ষ্মী সারগারার জন্য সংবাদ শিরোনামে এসেছিলেন। তিনিই ভারতের প্রথম মহিলা যার বাল্যবিবাহ বাতিল করা হয়।  তারপর থেকে, কৃতি এবং তার দল বাল্যবিবাহের ক্ষতিকারক প্রভাব নিয়ে আলোচনা করার জন্য এবং নারীর ক্ষমতায়ন শেখানোর জন্য ব্যক্তিগতভাবে গ্রাম এবং বিদ্যালয় পরিদর্শন করার কাজ করে আসছে।  অপ্রাপ্তবয়স্ক বর-কনেদের রিপোর্ট করার জন্য সংগঠনটির একটি হেল্পলাইন রয়েছে। ভুক্তভোগীরা যোগাযোগ করলে কৃতিরা বিয়ের প্রমাণ সংগ্রহ করেন এবং তারপর বর ও কনের পরিবারের সাথে কথা বলেন, এবং তারপর এলাকার প্রবীণদের সাথে তাদের বোঝানোর চেষ্টা করে। তা ব্যর্থ হলে কৃতিরা আইনি সাহায্য নেন এবং মামলাটি আদালতে নিয়ে যান। 

বছরের পর বছর ধরে সক্রিয় থাকার সময়, কৃতি অসংখ্য মৃত্যু এবং ধর্ষণের হুমকির সম্মুখীন হয়েছেন।  বাল্যবিবাহের প্রথাকে সমর্থনকারী আত্মগোপনে থাকা হিন্দু নেতারা তার নাক কেটে ফেলার এবং তাকে গণধর্ষণ করার হুমকি দিয়েছেন। 

সারথী ট্রাস্ট ৬,০০০ এরও বেশি শিশু এবং ৫,৫০০ জন মহিলাকে পুনর্বাসিত করেছে।  ২০১১ সালে প্রতিষ্ঠিত হওয়ার পর থেকে, কৃতির দল ৪৪টিরও বেশি বাল্যবিবাহ বাতিল করেছে এবং ১,৪০০টিরও বেশি বিবাহবিবাহ ঘটার পূর্বেই বন্ধ করেছে। 

 তথ্যসূত্র 

বিষয়শ্রেণী:ভারতে বাল্যবিবাহ
বিষয়শ্রেণী:ভারতীয় নারী অধিকারকর্মী
বিষয়শ্রেণী:শিশু অধিকার কর্মী
বিষয়শ্রেণী:১৯৮৭-এ জন্ম
বিষয়শ্রেণী:জীবিত ব্যক্তি